**ELŐTERJESZTÉS**

Mórágy Község Képviselő - testületének 2020. március 10-i

rendes/rendkívüli testületi ülésére

|  |  |
| --- | --- |
| Tárgy: | A polgármesteri tisztség ellátási módjának módosítása valamint Mórágy Község Önkormányzata Szervezeti és Működési Szabályzatáról szóló 12/2013. (IX.27) önkormányzati rendeletének módosítása |
| Előterjesztő: | dr. Puskásné dr. Szeghy Petra jegyző |
| Előterjesztést készítette: | Füle Mária jegyzői megbízott |
| Előterjesztés száma: | 21. sz. |
| Az előterjesztés a jogszabályi feltételeknek megfelel: | igen |
| A döntéshez szükséges többség: | egyszerű/minősített |
| Döntési forma: | rendelet/határozat (normatív, hatósági, egyéb) |
| Az előterjesztést | nyílt ülésen kell/zárt ülésen kell/zárt ülésen lehet tárgyalni |
| Véleményezésre megkapta: | Glöckner Henrik polgármester |

**Tisztelt Képviselő- testület!**

**Általános indokolás:**

Magyarország helyi önkormányzatairól szóló 2011. évi CLXXXIX. törvény (a továbbiakban Mötv.) 64. §-a szabályozza a polgármesteri tisztség ellátásának módját az alábbiak szerint:

*„64. § (1) A polgármester tisztségét főállásban vagy társadalmi megbízatásban látja el.*

*(2) Főállású a polgármester, ha főállású polgármesterként választották meg. A polgármesteri tisztség betöltésének módját a képviselő-testület a megbízatás időtartamán belül egy esetben a polgármester egyetértésével, a szervezeti és működési szabályzat egyidejű módosításával megváltoztathatja.”*

Glöckner Henrik polgármester írásban jelezte szándékát, hogy társadalmi megbízatását főállásban szeretné folytatni 2020. június 1 napjától. A tisztség betöltési módjának megváltoztatására a megbízatás időtartamán belül egy esetben tehát lehetőség van a Szervezeti és Működési Szabályzat módosításával.

Mórágy Község Önkormányzatának szervezeti és működési szabályairól Mórágy Község Önkormányzata Szervezeti és Működési Szabályzatáról szóló 12/2013. (IX.27) önkormányzati rendelete (továbbiakban: SZMSZ) rendelkezik. A rendelet 65. § (1) bekezdése kimondja: „A polgármester feladatát társadalmi megbízatással végzi.”, tehát ezen rendelkezés módosítása szükséges úgy, hogy a polgármester a tisztégét főállásban látja el.

A polgármesteri tisztség ellátási módjának módosítása mellett, még két ponton van szükség az SZMSZ módosítására:

* A Képviselő-testület állandó bizottságainak száma tévesen szerepel az SZMSZ-ben, az 52.§ szerint 2 állandó bizottság működik, ezt szükséges módosítani 1 bizottságra, mivel Mórágy Község Önkormányzat Képviselő-testülete 1 bizottsággal (Ügyrendi Bizottság) rendelkezik
* A jegyző és aljegyző jogállására vonatkozó 68. és 69. § hatályon kívül helyezésére van szükség

**Részletes indokolás:**

1.§-hoz:

A Képviselő-testület állandó bizottságainak számáról rendelkezik.

2. § -hoz:

A polgármester jogállásáról rendelkezik.

3. § -hoz:

Hatályon kívül helyező rendelkezés.

4. § -hoz:

A rendelet hatályba lépéséről rendelkezik.

A rendelet módosítást követően szükséges dönteni a polgármester illetményéről is, mellyel kapcsolatban a Képviselő-testületnek mérlegelési jogköre nincs, erről az Mötv. 71. §-a rendelkezik:

*„71. §**(1)A főpolgármester megbízatásának időtartamára havonta illetményre jogosult, amelynek összege megegyezik a miniszter központi államigazgatási szervekről, valamint a Kormány tagjai és az államtitkárok jogállásáról szóló törvényben meghatározott alapilletményéből, illetménykiegészítéséből, és vezetői illetménypótlékából álló illetményének összegével. A főpolgármester havonta az illetményének 15%-ában meghatározott költségtérítésre, valamint a minisztert jogszabály alapján megillető egyéb juttatásokra jogosult.*

*(2) A megyei jogú város polgármestere, a fővárosi kerületi önkormányzat polgármestere megbízatásának időtartamára havonta illetményre jogosult, amelynek összege megegyezik az államtitkárnak a központi államigazgatási szervekről, valamint a Kormány tagjai és az államtitkárok jogállásáról szóló törvényben meghatározott alapilletményéből, illetménykiegészítéséből és vezetői illetménypótlékából álló illetményének összegével.*

*(3)A megyei önkormányzat közgyűlésének elnöke megbízatásának időtartamára havonta illetményre jogosult, amelynek összege megegyezik a (2) bekezdésben meghatározott illetmény 90%-ának összegével.*

*(4)A polgármester illetménye a (2) bekezdésben meghatározott összeg*

*a) 30%-a az 500 fő és az az alatti lakosságszámú település polgármestere esetében;*

***b) 40%-a az 501-1500 fő lakosságszámú település polgármestere esetében;***

*c) 50%-a az 1501-2000 fő lakosságszámú település polgármestere esetében;*

*d) 55%-a a 2001-5000 fő lakosságszámú település polgármestere esetében;*

*e) 60%-a az 5001-10000 fő lakosságszámú település polgármestere esetében;*

*f) 70%-a a 10 001-30000 fő lakosságszámú település polgármestere esetében;*

*g) 80%-a a 30000 fő lakosságszám feletti település polgármestere esetében.*

*(5) A társadalmi megbízatású polgármester havonta a polgármester illetménye 50%-ával megegyező mértékű tiszteletdíjra jogosult, melynek egészéről vagy meghatározott részéről a képviselő-testülethez intézett írásbeli nyilatkozatával lemondhat.*

*(6) A főállású polgármester, a társadalmi megbízatású polgármester, a megyei önkormányzat közgyűlésének elnöke havonta az illetményének, tiszteletdíjának 15%-ában meghatározott összegű költségtérítésre jogosult.”*

Az államtitkár illetményének összege a központi államigazgatási szervekről, valamint a Kormány tagjai és az államtitkárok jogállásáról szóló 2010. évi XLIII. törvény 51. § (1) bekezdése alapján:

„ 51. § (1) Az államtitkár alapilletménye a köztisztviselői illetményalap 12-szerese.

2) Az államtitkár illetménykiegészítésre jogosult, amelynek összege az alapilletmény 50%-a.

(3) Az államtitkár vezetői illetménypótléka az alapilletmény 65%-a.”

Ez alapján a főállású polgármester illetménye és költségtérítése az alábbiak szerint állapítható meg:

Államtitkár illetménye:

38 650 Ft × 12 = 463 800 Ft

463 800 Ft × 50% = 231 900 Ft

463 800 Ft × 65% = 301 470 Ft

Összesen: 997 170 Ft

Mórágy Község Önkormányzata főállású polgármesterének illetménye az Mötv. 71. § (4) b) pontja alapján:

**997 170 Ft × 40% = 398 868 Ft, a kerekítés szabályai miatt 398 900 Ft**

Mórágy Község Önkormányzata főállású polgármesterének költségtérítése az Mötv. 71. § (6) bekezdése alapján:

**398 868 Ft × 15% = 59 830, a kerekítés szabályai miatt 59 800 Ft**

A polgármesteri tisztség főállásban történő betöltése foglalkoztatási jogviszonyt, közszolgálati jogviszonyt eredményez, erről a közszolgálati tisztviselőkről szóló 2011. évi CXCIX. törvény VII/A fejezete rendelkezik.

Kérem a tisztelt Képviselő-testületet, hogy az előterjesztést megtárgyalni, a határozati javaslatot és rendelet tervezetet elfogadni szíveskedjenek.

**Határozati javaslat**

Mórágy Község Önkormányzat Képviselő-testülete Magyarország helyi önkormányzatairól szóló 2011. évi CLXXXIX. törvény 71. § (4) bekezdésében kapott hatáskörében eljárva, figyelemmel a törvény 71. § (2) bekezdésében foglaltakra Glöckner Henrik polgármester illetményét 2020. június 1. napjától 398.900,- Ft/hó összegben állapítja meg.

A Magyarország helyi önkormányzatairól szóló 2011. évi CLXXXIX. törvény 71. § (6) bekezdése alapján Glöckner Henrik polgármester költségtérítését 2020. június 1. napjától 59.800,- Ft/hó összegben állapítja meg.

A képviselő-testület a 91/2019. (X. 21.) számú önkormányzati határozatot egyúttal hatályon kívül helyezi.

A képviselő-testület felkéri a jegyzőt a szükséges intézkedések megtételére.

Határidő: azonnal

Felelős: dr. Puskásné dr. Szeghy Petra jegyző

Mórágy, 2020. március 6.

Dr. Puskásné Dr. Szeghy Petra sk.

jegyző

**Hatásvizsgálat**

**Mórágy Község Önkormányzata Szervezeti és Működési Szabályzatáról szóló 12/2013. (IX.27) önkormányzati rendeletének módosításához**

(A jogalkotásról szóló 2010. évi CXXX. törvény 17. § alapján)

**A tervezett jogszabály hatásai:**

a) társadalmi, gazdasági, költségvetési hatás:

- társadalmi hatása: nem releváns

- gazdasági hatása: nem releváns

- költségvetési hatása: az illetmény és költségtérítés megállapítása többletköltséget jelent az önkormányzat számára.

b) környezeti és egészségi következmények:

- nem releváns.

c) adminisztratív terheket befolyásoló hatások:

- a tervezet a jelenlegi adminisztratív terheket nem emeli.

**A jogszabály megalkotásának szükségessége, a jogalkotás elmaradásának várható következményei:**

A polgármesteri tisztség betöltésének módját a képviselő-testület a szervezeti és működési szabályzat módosításával változtathatja meg.

**A jogszabály alkalmazásához szükséges feltételek:**

- a személyi feltétel: rendelkezésre áll, a hivatal rendelkezik az adminisztratív tevékenységhez szükséges létszámmal

- szervezeti feltétel: rendelkezésre áll.

- tárgyi feltétel: rendelkezésre áll.

- pénzügyi feltétel: rendelkezésre áll.

**2. Indoklás**

A rendelet módosítását a testületi ülésen meghozandó egyes döntés megalapozása teszi szükségessé.

**3. Véleményeztetés**

A rendelet-tervezetet véleményeztetési kötelezettség nem terheli.

Mórágy, 2020. március 6.

Dr. Puskásné Dr. Szeghy Petra sk.

jegyző

**Mórágy Község Önkormányzata Képviselő-testületének**

**/2020. ( .) önkormányzati rendelete**

**Mórágy Község Önkormányzatának**

**Szervezeti és Működési Szabályzatáról szóló 12/2013. (IX.27.) önkormányzati rendeletének módosításáról**

(tervezet)

Mórágy Község Önkormányzatának Képviselő-testülete a Magyarország helyi önkormányzatairól szóló 2011. évi CLXXXIX. törvény 42. § 2. pontjában és 53. § (1) bekezdésében kapott felhatalmazás alapján, valamint az Alaptörvény 32. cikk (1) bekezdés d) pontjában meghatározott feladatkörében eljárva a következőket rendeli el:

**1. §** Mórágy Község Önkormányzatának Szervezeti és Működési Szabályzatáról szóló 12/2013. (IX.27.) önkormányzati rendeletének (továbbiakban: rendelet) 52. § (1) bekezdés helyébe a következő rendelkezés lép:

*„52. § (1) A Képviselő-testület 1 állandó bizottságot hoz létre, mely elnevezése a következő: Ügyrendi Bizottság.”*

**2. §** A rendelet 65. §-a helyébe a következő rendelkezés lép:

*„65. § Mórágy Község polgármestere megbízatását főállásban látja el.”*

**3. §** A rendelet 68. és 69. §-a hatályát veszti.

4.§ E rendelet a kihirdetés napján …… órakor lép hatályba

Mórágy, 2020. március ……

Glöckner Henrik dr. Puskásné dr. Szeghy Petra

polgármester jegyző

Kihirdetési záradék:

Jelen rendelet kihirdetésének napja: 2020. március ……. óra

dr. Puskásné dr. Szeghy Petra

jegyző